Line Barfod (EL), 2002-04-19:
Jeg skal takke for debatten.
Som hr. Kristen Touborg bemærkede, ser det ud til, at der kan blive et flertal for i hvert fald nogle ændringer på området med de meldinger, den socialdemokratiske ordfører kom med om, at man gerne vil være med til at se på dels en bagatelgrænse, dels antal dage, dels det forhold, at man i dag kan opkræve både retsafgift og gebyr, dels hele spørgsmålet om den sociale slagside, som jeg er meget enig med den socialdemokratiske ordfører i.
Selvfølgelig mener vi også fra Enhedslistens side, at man skal betale det, man skylder til det offentlige, hvis ellers man kan, og at det selvfølgelig også er rimeligt, at der er nogle rykkergebyrer fra det offentliges side.
Men som flere har været inde på under debatten, har de altså en stor social slagside.
De, der har store økonomiske problemer og ikke har særlig mange penge, bliver ramt urimelig hårdt af de rykkergebyrer, der findes i dag, og det kan ikke være rimeligt, at man for at sikre kommunen pengene og have det med i kommuneaftalerne skal have så høje rykkergebyrer, som man har i dag.
Nogle har været inde på i debatten, at folk jo kan komme til at glemme det, og så har man været inde på, at man kan jo få sin bank til at ordne det.
Det er rigtigt, at mange mennesker har en budgetkonto og kan få banken til at ordne regningerne, men jeg vil bare gøre opmærksom på, at hvis man ikke har særlig mange penge og har økonomiske problemer, kan man ikke få en budgetkonto, selv om man er blandt dem, der har allermest behov for det.
De, der har svært ved at holde styr på pengene, kan altså ikke få bankerne til at gøre det.
De skal selv holde styr på girokortene, og så kan det altså nemt ske, når pengene er få, at man ikke får betalt lige til tiden.
Så er det, man får de store gebyrer oveni, og så kan gælden hurtigt vokse sig så stor, at det bliver nærmest uoverkommeligt at betale den.
Derfor kan det at sætte gebyrerne ned måske være med til at sikre, at der kommer færre restancer. Hvis man ser forslaget i sammenhæng med det forslag fra SF, vi tidligere har behandlet, om at se på hele spørgsmålet om inddrivelse, kunne det jo være, man kunne se noget mere på, hvad man kunne gøre med forebyggelse og rådgivning, så man kunne hjælpe dem, der er kommet ud i økonomiske problemer, og forebygge, at problemerne bliver større, i stedet for bare at opkræve rykkergebyrer til statskassen.
Jeg kan ikke lade være med at undre mig lidt over Venstre, der normalt taler om det store problem med de grønne afgifter, der har social slagside og vender den tunge ende nedad.
Man synes ikke, der er de store problemer med rykkergebyrerne, som man kan være helt sikker på først og fremmest rammer dem, der ikke har særlig mange penge.
Angående det spørgsmål, jeg var inde på om forholdet mellem gebyr og retsafgift og Ombudsmandens gøren opmærksom på problemet, har jeg set på, hvad det var, Folketinget forhandlede om, da man indførte loven i 1991.
Så vidt jeg kan se af forarbejderne, så man overhovedet ikke på forholdet til retsafgiften, men alene på, at der dengang i 1991 normalt blev opkrævet et rykkergebyr på 50 kr., som man så hævede til 200 kr.
Det tyder på, at her er der altså et reelt problem, som Folketinget ikke har været opmærksom på, og som vi nu bør se at få løst.
Jeg håber meget, at vi under udvalgsarbejdet kan nå frem
til en række forbedringer på dette område.